KIRJALLINEN KYSYMYS E-1716/98

esittäjä(t): Florus Wijsenbeek (ELDR) komissiolle

(29. toukokuuta 1998)

Aihe: Kaukojunayhteydet

Onko komissio tietoinen, että Saksan rautatieinfrastruktuurin rahoitusta koskevassa asiakirjassa ei mainita ollenkaan luvattua osallistumista Betuwen linjan ja HSL-Oostin rakentamista koskevaan ohjelmaan (Warnemunden sopimus, 31. elokuuta 1992, 2 artiklan 1 b ja 2 b kohdat)? Alankomaissa ollaan huolestuneita tästä, koska on erittäin tarpeellista varmistaa vaadittu raidekapasiteetti sekä Betuwen linjan että HSL-Oostin myöhäisemmässä rakennusvaiheessa. Komissiohan tietää, että nämä molemmat kaukojunalinjat muodostavat tärkeän yhteyden Euroopan laajuisissa verkostoissa, kuten Maastrichtin sopimuksessa mainitaan.

Onko komissio tietoinen, että jos näitä investointeja ei tehdä ajallaan tai jos niitä ei tehdä ollenkaan, mainittujen linjojen rakentamisen edistyminen ja tämän myötä koko Euroopan laajuisten verkostojen nopea toteuttaminen vaarantuu?

Onko komissio tietoinen, että Alankomaat ja Belgia ponnistelevat Euroopan laajuisten verkostojen ja erityisesti kaukojunalinjojen rakentamisen eteen Euroopan talouden kohentamiseksi? Oletuksen siitä, että paremmat kaukojunayhteydet voisivat olla vahingoksi Benelux-maiden kansantaloudelle, ei saa antaa vaikuttaa asetettujen tavoitteiden, eli sisämarkkinoiden toiminnan kannalta tarpeellisen tavaroiden, palvelujen ja henkilöiden vapaan liikkuvuuden, saavuttamiseen.

Onko komissio valmis kehottamaan Saksaa toimiin Betuwen linjan ja HSL-Oostin rakentamisessa Saksan alueella?

Jos komissio on tähän valmis, miten se aikoo toimia?

Mikä on syynä, jos komissio ei aio ryhtyä toimiin?

Komission jäsenen Neil Kinnockinkomission puolesta antama vastaus

(8. heinäkuuta 1998)

Saksan ja Alankomaiden hallitusten 31. elokuuta 1992 tekemään sopimukseen Saksan ja Alankomaiden välisen rautateiden rahti- ja matkustajaliikenteen kehittämisestä sisältyy joukko koordinoituja infrastruktuuritoimenpiteitä, jotka molemmat jäsenvaltiot toteuttavat velvoitteittensa mukaisesti. Sopimus kattaa Betuwen rautatien rakentamisen Alankomaissa ja tarvittavat toimenpiteet rahtikapasiteetin lisäämiseksi Saksassa sekä Amsterdamista Utrechtin ja Emmerichin kautta Oberhauseniin kulkevan rautatien kehittämisen, mikä mahdollistaa 200 kilometrin tuntinopeudet matkustajaliikenteessä.

Saksaa koskevia toimenpiteitä, jotka vahvistetaan vuoden 1992 hallitusten välisessä sopimuksessa, valmistellaan parhaillaan, ja ne toteutetaan vähitellen kapasiteettivaatimusten mukaisesti. Oberhausenin liittymässä rakennustyöt ovat jo käynnissä infrastruktuurin parantamiseksi. Saksan viisi vuotta kestävä infrastruktuuriohjelma kattaa ajanjakson 1998-2002 ja sisältää 54 miljoonan Saksan markan investoinnit Emmerichin ja Oberhausenin väliseen rautatiehen. Tämän katsotaan riittävän kyseisen ajanjakson tarpeita varten, ja se on ensimmäinen osa kattavaa keskipitkän ja pitkän aikavälin investointisuunnitelmaa.

Tilanteen huomioon ottaen komissiolla ei ole mitään syytä puuttua Saksan tilanteeseen. Komissio luottaa siihen, että Saksassa toteutetaan aiheelliset toimenpiteet Euroopan laajuisen liikenneverkon aikaansaamiseksi samalla määrätietoisuudella kuin Benelux-maissa.